Pakistans ambassade nægter at betale erstatning til dansker, der blev fyret, fordi hun var gravid

Danskere, der arbejder for udenlandske ambassader i Danmark, er reelt retsløse.

Det viser en sag fra den pakistanske ambassade med hjemsted i Hellerup nord for København.

Ambassaden er ved retten i Lyngby blevet dømt til at betale erstatning til en dansk, kvindelig ansat på grund af uretmæssig fyring.

Kvinden, den 34-årige Mariann Thorhauge, blev fyret på gråt papir, da hun fortalte, hun var gravid. Men på trods af dommen vil ambassaden ikke udbetale det skyldige beløb på i alt 600.000 kr.

- Da jeg fortalte ambassadøren, at jeg var gravid, lød hendes svar: 'Jeg ville hellere have hørt, at du ikke kunne få nogen børn'. Jeg var dybt chokeret over denne, i mine øjne, kyniske tilbagemelding, siger Mariann Thorhauge, der var ansat som ambassadesekretær på ambassaden.

Selvom ansættelsesforholdet var omfattet af den danske funktionærlov, blev Mariann Thorhauge fyret en måned efter denne episode med begrundelsen "nedskæringer".



Hun er medlem af CA a-kasse, og ved hjælp af a-kassens Advokathjælpsordning rejste hun erstatningskrav mod ambassaden i henhold til ligebehandlingsloven - og vandt.

Frit slag for fyring

Den pakistanske ambassade blev dømt til at betale over 600.000 kr. til Mariann Thorhauge. Et beløb, som dækker hendes feriepenge og overarbejdsbetaling - samt en godtgørelse på 12 måneders løn for uberettiget opsigelse på grund af graviditeten.



Ambassaden skal desuden betale Mariann Thorhauges sagsomkostninger på over 60.000 kr - men det nægter den pakistanske ambassade på sjette måned at betale.

Den fyredes advokat, Steen Marslew, er rystet over ambassadens afvisning:

- På grund af den diplomatiske immunitet kan den pakistanske ambassade reelt behandle danske ansatte, som den vil, også selvom udenlandske repræsentationer er forpligtet til at følge dansk lovgivning, siger han.

Steen Marslew har gentagne gange været i dialog med Udenrigsministeriet for at få hjælp til at lægge pres på den pakistanske ambassade. Men Protokollen i Udenrigsministeriet, som denne sag hører under, har ikke kunnet skaffe et resultat.

Sagen står i stampe

Den pakistanske ambassadør, Fauzia Mufti Abbas, var i august 2013 indkaldt til møde med Protokolchefen i Udenrigsministeriet om sagen.



Udenrigsministeriet understregede, at det forventes af ambassaden, at Danmarks love og regler bliver overholdt. Men mødet var forgæves. Ambassaden har fortsat ikke betalt, og dermed står sagen i stampe.

- Jeg tror, at den pakistanske ambassadør slet ikke tager det alvorligt. For det har ingen konsekvens for hende at undlade at betale, så længe Udenrigsministeriet behandler hende med fløjlshandsker, lyder det fra Mariann Thorhauge, som altså fortsat har rettens ord for, at hun har 600.000 kr. til gode.

Ingen retssikkerhed

Der findes i alt 80 udenlandske repræsentationer i DK. Der findes ikke et samlet tal for hvor mange danske statsborgere, der arbejder for disse repræsentationer. Skønsmæssigt drejer det sig om cirka 1.000. Hertil kommer håndværkere, gartnere, chauffører osv.

- Reelt har ingen danske ambassadeansatte nogen retssikkerhed, hvis en udenlandsk ambassade kan indgå aftaler og bagefter bryde dem og den danske lovgivning - uden at det har konsekvenser for dem. Civilretligt er der ingen sanktionsmulighed og ingen inddrivelsesmulighed. Derfor er det vigtigt, at Udenrigsministeriet bruger deres sanktionsmuligheder over for de ambassader, som bevidst nægter at følge dansk lov og ret. Ellers må politikerne gribe ind, siger advokat Steen Marslew.

Se mere i TV 2 Nyhederne klokken 22